Nog ŉ daling in brandstofprys verwagŉ Bietjie goeie nuus wag op motoriste met ŉ daling wat in die brandstofprys vir November voorspel word. Petrolpryse kan op 6 November moontlik met sowat 33c daal, terwyl die groothandelprys van diesel met sowat 22c kan daal. “Die ietwat sterker rand en dalende internasionale petroleumprodukpryse sal die hoofoorsake van so ŉ daling wees, maar daar is ook ŉ goeie kans dat die leiheffing wat tans op sowat 15c staan, met ŉ paar sent kan daal in November,” het Paul Joubert, ŉ senior navorser by die Solidariteit Navorsingsinstituut, Vrydag aan Maroela Media gesê. “Daar is egter ook ŉ moontlikheid dat die departement van energie kan besluit om die groothandelswinsmarge op petrol en diesel in November te laat styg, wat ŉ daling in die prys sal inperk.” Ten spyte van die verwagte dalings vir November, sal 93-oktaan petrol in Gauteng sowat R12,75 kos en diesel se groothandelprys in Gauteng sal sowat R12,38 wees. Hierdie pryse is albei steeds naby aan die historiese nominale hoogtepunte wat onderskeidelik in Augustus en September bereik is.